b'\n_START_ARTICLE_\nAnn Grete N\xc3\xb8rgaard\n_START_SECTION_\nViborg HK\n_START_PARAGRAPH_\nSom 12-\xc3\xa5rig kom hun til Viborg H\xc3\xa5ndbold Klub. I starten af hendes seniortid fik hun ikke meget spilletid p\xc3\xa5 grund af hun stod i skyggen af landsholdsspilleren Henriette Mikkelsen, der ogs\xc3\xa5 spillede som venstre fl\xc3\xb8j. Derfor var Ann Grete N\xc3\xb8rgaard af flere omgange udl\xc3\xa5nt til Skive fH, som p\xc3\xa5 det tidspunkt fungerede som Viborgs satellitklub i 1. division.\n_START_SECTION_\nRanders HK\n_START_PARAGRAPH_\nI sommeren 2006 skiftede N\xc3\xb8rgaard til Randers H\xc3\xa5ndbold Klub p\xc3\xa5 en 2-\xc3\xa5rig kontrakt, efter mere end 10 \xc3\xa5r i Viborg HK. \xc3\x89t \xc3\xa5r f\xc3\xb8r kontrakten med Randers udl\xc3\xb8b, blev den 31. august 2007 forl\xc3\xa6nget s\xc3\xa5 den nu var g\xc3\xa6ldende til sommeren 2010. Der opstod problemer imellem Ann Grete N\xc3\xb8rgaard og Randers tr\xc3\xa6ner Martin Albertsen, i forbindelse med optakten til ligakampen mod Slagelse FH den 20. september 2008 p\xc3\xa5 grund af N\xc3\xb8rgaard ikke blev udtaget til bruttotruppen, ligesom hun ikke skulle deltage i den afsluttende tr\xc3\xa6ning dagene f\xc3\xb8r kampen. Hun valgte et par uger efter at oph\xc3\xa6ve sin kontrakt med Randers HK, da hun anklagede klubben for misligholdelse af de indg\xc3\xa5ede aftaler og derfor kr\xc3\xa6vede erstatning fra Randers HK. I forbindelse med sagen havde Martin Albertsen 3 dage efter kampen udtalt til Randers Amtsavis, at N\xc3\xb8rgaard "havde brug for mentalt at finde sig selv igen". I slutningen af oktober 2008 trak N\xc3\xb8rgaard og H\xc3\xa5ndbold Spiller Foreningen deres fogedretsbeg\xc3\xa6ring tilbage og indgik forlig med RHK, der blandt andet indebar en \xc3\xb8konomisk kompensation til Ann Grete N\xc3\xb8rgaard.\n_START_SECTION_\nViborg HK (2008 / 09)\n_START_PARAGRAPH_\nEfter bruddet med Randers HK gik Ann Grete N\xc3\xb8rgaard et par m\xc3\xa5neder uden at spille h\xc3\xa5ndbold, indtil barndomsklubben Viborg HK i november 2008 henvendte sig og tilb\xc3\xb8d N\xc3\xb8rgaard at kunne tr\xc3\xa6ne og spille som amat\xc3\xb8r med klubbens 2. hold der spillede i 2. division. I starten af 2009 havde hun ikke fundet en ny klub at skrive kontrakt med, og hun udtalte at hun ville vente til sommeren 2009 med at finde en ny klub. I marts 2009 fik hun s\xc3\xa5 comeback for Viborgs hold i dameh\xc3\xa5ndboldligaen, da hun blev udtaget til kampen mod Slagelse FH p\xc3\xa5 grund af Gitte Aaen var blevet skadet. Derefter blev hun udtaget til de fleste kampe resten af for\xc3\xa5rss\xc3\xa6sonen, og hun var med til at vinde Danmarksmesterskabet og Champions League 2009.\n_START_SECTION_\nHorsens HK\n_START_PARAGRAPH_\nAnn Grete N\xc3\xb8rgaard underskrev 7. juli 2009 en \xc3\xa9t-\xc3\xa5rig kontrakt med Horsens H\xc3\xa5ndboldklub. Her blev hun hurtig topscorer for holdet, og hun blev tilbudt en kontrakt med den \xc3\xb8strigske storklub Hypo Nieder\xc3\xb6sterreich. N\xc3\xb8rgaard afslog tilbuddet fra \xc3\x98strig da hun regnede med at Horsens ville overleve i dameh\xc3\xa5ndboldligaen og ikke rykke ned. Horsens rykkede dog ned fra landets bedste h\xc3\xa5ndboldr\xc3\xa6kke, og samtlige spillere blev fritstillet fra deres kontrakter.\n_START_SECTION_\nTeam Tvis Holstebro\n_START_PARAGRAPH_\nTeam Tvis Holstebro blev n\xc3\xa6ste stop for Ann Grete N\xc3\xb8rgaard, da hun i maj 2010 underskrev en \xc3\xa9t-\xc3\xa5rig aftale med den vestjyske klub.\n_START_SECTION_\nViborg HK\n_START_PARAGRAPH_\nI 2015 valgte Ann Grete N\xc3\xb8rgaard at tage turen hjem til sin hjemby og nuv\xc3\xa6rende bop\xc3\xa6l i Viborg.\n_START_SECTION_\nSCM R\xc3\xa2mnicu V\xc3\xa2lcea\n_START_PARAGRAPH_\nHun skiftede i 2019 til den rum\xc3\xa6nske storklub SCM R\xc3\xa2mnicu V\xc3\xa2lcea.\n_START_SECTION_\nLandshold\n_START_PARAGRAPH_\nHun fik debut p\xc3\xa5 det danske A-landshold den 28. februar 2007. Efter Europamesterskaberne 2014 havde hun i alt spillet 118 kampe og scoret 489 m\xc3\xa5l for nationalmandskabet. Den f\xc3\xb8rste slutrunde, Ann Grete N\xc3\xb8rgaard blev udtaget til, var EM i 2010, og hun har spillet alle slutrunder siden._NEWLINE_Hun har ikke optr\xc3\xa5dt for det danske landshold siden 2016.'